**SN GD 6/23 i 6/25**

Temeljem članka 35. Zakona o lokalnoj i područnoj (regionalnoj) samoupravi (NN 33/01, 60/01-vjerodostojno tumačenje, 129/05, 109/07, 125/08, 36/09, 150/11, 144/12, 19/13-pročišćeni tekst, 137/15, 123/17, 98/19 i 144/20), članka 40. Statuta Grada Delnica (SN GD 2/21) Gradsko vijeće Grada Delnica na današnji dan donijelo je

**ODLUKU O STIPENDIJAMA GRADA DELNICA**

I. OPĆE ODREDBE

**Članak 1.**

(1) Ovom se Odlukom utvrđuju uvjeti i kriteriji za stjecanje prava na dodjelu stipendija učenicima osnovnih i srednjih škola i studentima, postupak za dodjelu stipendija te prava i obveze korisnika stipendija Grada Delnica (u daljnjem tekstu: Grad).

(2) Riječi i pojmovi koji se koriste u ovoj Odluci, a koji imaju rodno značenje, odnose se jednako na muški i ženski rod, bez obzira u kojem su rodu navedeni.

**Članak 2.**

Sredstva za stipendije osiguravaju se u Proračunu Grada, u okviru programskih aktivnosti Odjela gradske uprave za lokalnu samoupravu, društvene djelatnosti i opće poslove (u daljnjem tekstu: Odjel).

**Članak 3.**

(1) Vrste stipendija koje se dodjeljuju jesu:

1. Stipendije za nadarene učenike srednjih škola i studente
2. Socijalne stipendije za učenike srednjih škola i studente
3. Sportske stipendije za učenike osnovnih i srednjih škola i studente
4. Stipendije za deficitarna zanimanja studente

(2) Stipendije se dodjeljuju za razdoblje 10 mjeseci u jednoj školskoj/akademskoj godini.

(3) Broj stipendija po vrstama stipendija te visinu mjesečnog iznosa stipendija za svaku školsku/akademsku godinu utvrđuje gradonačelnik Grada (u daljnjem tekstu: gradonačelnik). U slučaju nedovoljnog broja prijava u nekoj od vrsta stipendija, gradonačelnik može, na prijedlog Povjerenstava napraviti preraspodjelu u okviru ukupno planiranih sredstava za stipendije.

II. UVJETI ZA STJECANJE PRAVA NA DODJELU STIPENDIJE

**Članak 4.**

(1) Pravo na podnošenje zahtjeva za dodjelu stipendije ima redoviti učenik osnovne i srednje škole (u daljnjem tekstu: učenik) i redoviti student (u daljnjem tekstu: student), ovisno o uvjetima iz prethodnog članka o vrsti stipendije za koju se prijavljuje i koji ispunjava sljedeće uvjete:

–  da je državljanin Republike Hrvatske,

– da ima prebivalište na području Grada Delnica u neprekidnom trajanju od najmanje jednu godinu do dana objave javnog natječaja,

– da nije stariji od 27 godina do dana objave javnog natječaja.

(2) Pod pojmom učenik, u smislu ove Odluke, razumijeva se učenik koji ima status redovitog učenika u osnovnoj ili srednjoj školi.

(3) Pod pojmom student, u smislu ove Odluke, podrazumijeva se student koji pohađa redoviti studij (stručni prijediplomski studij, stručni diplomski studij, sveučilišni preddiplomski studij, sveučilišni diplomski studij, sveučilišni integrirani preddiplomski i diplomski studiji) u Republici Hrvatskoj ili izvan Republike Hrvatske.

**Članak 5.**

Pravo na podnošenje zahtjeva za dodjelu stipendije nema učenik, odnosno student:

-  koji se obrazuje uz rad,

- koji pohađa doktorski studij ili sveučilišni specijalistički studij,

- koji se školuju izvan područja Grada za programe koji se organiziraju i izvode u Srednjoj školi Delnice,

- koji su korisnici stipendija prema nekoj drugoj osnovi, osim sportaša I, II i III kategorije koji dobivaju nacionalnu sportsku stipendiju od strane nadležnog Ministarstva,

- student koji je u prethodnoj akademskoj godini položio sve obaveze određenog studija osim završnog ispita, a u tekućoj akademskoj godini još treba samo predati i obraniti diplomski rad,

- koji su u prethodnoj godini ostvarili manje 55 ECTS bodova.

III. KRITERIJI ZA DODJELU STIPENDIJA

**Članak 6.**

**1. KRITERIJI ZA DOBIVANJE STIPENDIJA ZA NADARENE UČENIKE SREDNJIH ŠKOLA I STUDENTE**

**Točka 1.1.**

Mjerila na temelju kojih se odabiru kandidati stipendije za nadarene učenike srednjih škola i studente su:

*1. opći uspjeh za učenike srednjih škola,*

*2. opći uspjeh za studente,*

*3. paralelno pohađanje dvije škole,*

*4. paralelni studij,*

*5. sudjelovanje i uspjeh na natjecanjima,*

*6. pokazatelji rane izvrsnosti u disciplini,*

*7. dodatne aktivnosti.*

**Točka 1.2.**

Mjerila iz prethodnog članka ovog Pravilnika primjenjivati će se na sljedeći način:

*1. Opći uspjeh za učenike*

(1) Uspjeh učenika se ocjenjuje na temelju općeg uspjeha iz prethodne godine na dvije decimale.

(2) Za učenike prvog razreda srednje škole (ovisno o upisanom programu) gdje se prema navedenoj tablici boduje prosjek svjedodžbi 7. i 8. razreda osnovne škole, pod uvjetom da u oba razreda mora ostvariti minimalni niže propisani prosjek.

|  |  |  |
| --- | --- | --- |
| Četverogodišnji i petogodišnji program | Trogodišnji program | Bodovi |
| 4,50 – 4,60 | 4,00-4,20 | 60 |
| 4,61 – 4,70 | 4,21-4,40 | 70 |
| 4,71 – 4,80 | 4,41-4,60 | 80 |
| 4,81 – 4,90 | 4,61-4,80 | 90 |
| 4,91 – 5,00 | 4,81-5,00 | 100 |

*2. Opći uspjeh za studente*

(1) Studentima prve godine uspjeh se ocjenjuje na temelju dviju svjedodžbi i to: prosjeka svjedodžbi posljednja dva razreda srednje škole, a boduje se prema navedenoj tablici četverogodišnjeg i petogodišnjeg programa.

(2) Uspjeh studenata druge i viših godina mora biti najmanje 4,00, a utvrđuje se izračunavanjem prosjeka ocjena svih položenih ispita prethodne godine studija na dvije decimale te su također dužni ostvariti najmanje 55 ECTS bodova u prethodnoj godini studiranja.

(3) Kandidat koji ima najbolji prosjek ocjena dobiva 100 bodova. Bodovi ostalih kandidata dobivaju se na sljedeći način:

1. prosjeci svih ostalih kandidata oduzimaju se od najboljeg prosjeka

2. dobivena razlika množi se s 10

3. dobiveni umnožak oduzima se od broja 100

*3. Paralelno pohađanje dvije škole*

Učenici koji pohađaju dvije srednje škole, odnosno srednju i osnovnu glazbenu školu dobivaju dodatnih 20 bodova.

*4. Paralelni studij*

Studentima koji paralelno pohađaju dva fakulteta dobivaju dodatnih 20 bodova.

*5. Sudjelovanje i uspjeh na natjecanjima*

(1) Uspjeh se ocjenjuje na temelju prethodne godine na svim vrstama školskih i visokoškolskih natjecanja na sljedeći način:

|  |  |  |  |
| --- | --- | --- | --- |
| NATJECANJA POJEDINAČNA (GRUPNA odnosno EKIPNA) | | | |
|  | MEĐUNARODNO | DRŽAVNO | ŽUPANIJSKO I MEĐUŽUPANIJSKO |
| I. mjesto | 50 (45) | 35 (30) | 20 (15) |
| II. mjesto | 45 (40) | 30 (25) | 15 (10) |
| III. mjesto | 40 (35) | 25 (20) | 10 (5) |
| Sudjelovanje | 35 (30) | 20 (15) | 5 (3) |

(2) Bodovi u zagradama odnose se na natjecanja ekipa, timova, skupina, grupa itd., koje su osvojile navedena mjesta, a čiji je član bio kandidat.

(3) Punim brojem bodova boduje se samo najbolji postignuti rezultat, a za svaki se naredni postignuti rezultat dodjeljuje se 2 boda.

*6. Pokazatelji rane izvrsnosti u disciplini*

(1) Objavljeni radovi, sudjelovanja na značajnim natjecanjima, stručnim ili znanstvenim projektima, priznati patenti, odnosno ostala vrijedna priznanja, u državi boduju se s 10 do 30 bodova, a u inozemstvu s 20 do 40 bodova sukladno stručnoj procjeni Povjerenstva.

(2) Kandidatu, koji ima više radova ili projekata iz ove točke, boduje se samo najvrjedniji rad, odnosno projekt.

(3) Objavljeni radovima smatrat će se radovi koji su objavljeni u relevantnim izdanjima za pojedina znanstvena područja.

*7. Dodatne aktivnosti*

(1) ***Volontiranje***

Kandidatu koji registrirani volonter u udruzi ili ustanovi dobiva 5 bodova, a što se dokazuje volonterskoj knjižici za više od 50 sati volontiranja unazad 12 mjeseci od mjeseca raspisivanja natječaja.

(2) ***Demonstrature***

Kandidat koji je demonstrator određenog studijskog programa za svaki studijski program dobiva 2 boda.

(3) ***Članstvo u udruzi***

Kandidatu koji je aktivni član udruge za članstvo u jednoj udruzi dobiva 5 bodova, a za članstvo u svakoj sljedećoj još po 1 bod.

**Točka 1.3.**

(1) Ukoliko se dogodi da dva ili više kandidata imaju isti broj bodova prednost će se dati kandidatu koji ima više bodova na temelju uspjeha u školi/fakultetu, odnosno većeg prosjeka uspjeha na dvije decimale. Ukoliko imaju isti uspjeh u školi/fakultetu, prednost će se dati onome koji je ostvario dodatne bodove iz prvog kriterija kako su redom navedeni.

(2) Za studente se rang lista sastoji od dva dijela i to jedan za studente prve godine, a drugi za studente druge i viših godina studija.

**2. KRITERIJI ZA DOBIVANJE SOCIJALNIH STIPENDIJA ZA UČENIKE SREDNJIH ŠKOLA I STUDENTE**

**Točka 2.2.**

(1) Povjerenstvo ima pravo da samo, ako ocijeni da je to potrebno, pribavi ili zatraži i dodatne podatke o socijalnom odnosno imovnom stanju kandidata.

(2) Povjerenstvo nema pravo dodatno tražiti dokumente kojima se dokazuju državljanstvo, prebivalište, upis u školu ili fakultet, prosjek ocjena i ne primanje druge stipendije. Ukoliko kandidat ne priloži prethodno navedene dokumente, kandidatura će se smatrati nevaljanom i odbacit će se kao nepotpuna.

**Točka 2.3.**

Opći kriteriji za dodjelu stipendija su:

1. *obiteljske materijalne prilike,*
2. *struktura domaćinstva,*
3. *stambeni status,*
4. *zdravstveno stanje članova domaćinstva,*
5. *opći uspjeh u školovanju.*

*1. Obiteljske materijalne prilike*

(1) Obiteljske materijalne prilike ocjenjuju se na osnovi prosječnog mjesečnog prihoda po članu domaćinstva u prvih 6 mjeseci tekuće godine i to na sljedeći način:

|  |  |
| --- | --- |
| PRIHODI | BODOVI |
| do 225,00 | 80 |
| 225,01 do 300,00 | 60 |
| 300,01 do 375,00 | 40 |
| 375,01 do 450,00 | 20 |

(2) Mjesečni prihod utvrđuje se na osnovi potvrde o prihodima svih članova domaćinstva u prvih 6 mjeseci tekuće godine (prihodi po osnovi rada, od mirovine, dječji doplatak, alimentacija i svi ostali prihodi).

(3) Molba za dodjelu stipendija neće se uopće razmatrati ukoliko prosjek prihoda prelazi iznos od 450,00 eura.

*2. Struktura domaćinstva*

Struktura domaćinstva ocjenjuje se na osnovi IZJAVE O DOMAĆINSTVU, a prema sljedećim mjerilima:

|  |  |  |
| --- | --- | --- |
| KRITERIJ | | BODOVI |
| 1. Obiteljski status | dijete bez oba roditelja | 50 |
| dijete samohranog roditelja | 40 |
| dijete razvedenih roditelja koji ne doprinose za uzdržavanje | 30 |
| dijete bez jednog roditelja koje prima mirovinu | 20 |
| 2. Ukupni broj članova domaćinstva | sedam i više članova | 50 |
| šest članova | 40 |
| pet članova | 30 |
| četiri člana | 20 |
| tri člana | 10 |
| 3. Član domaćinstva koji se školuje izvan mjesta stanovanja | za svakoga takvoga | 20 |
| 4. Član domaćinstva koji se školuje u mjestu stanovanja | za svakoga takvoga | 10 |

*3. Stambeni status*

Stambeni status ocjenjuje se na osnovi izjave odnosno dokumenta kojim se može dokazati da domaćinstvo kandidata živi u podstanarstvu za što kandidat dobiva 30 bodova.

*4. Zdravstveno stanje članova domaćinstva*

U domaćinstvu u kojoj postoji član čija je invalidnost veća od 70%, što se dokazuje rješenjem nadležnog državnog tijela ili član kojemu je potrebna tuđa pomoć za osiguravanje osnovnih životnih potreba, kandidat dobiva 20 bodova.

*5. Opći uspjeh u školovanju*

(1) Uspjeh u školi ocjenjuje se na temelju općeg uspjeha iz prethodne godine osim kada se radi o učenicima prvih razreda srednje škole gdje se ocjenjuje prosjek svjedodžbi 7. i 8. razreda osnovne škole, a boduje se prema navedenoj tablici.

(2) Studentima prve godine uspjeh se ocjenjuje na temelju dviju svjedodžbi i to: prosjeka svjedodžbi posljednja dva razreda srednje škole, a boduje se prema navedenoj tablici.

|  |  |
| --- | --- |
| Prosjek u školi | Bodovi |
| 3,00-3,40 | 10 |
| 3,41-3,80 | 20 |
| 3,81-4,20 | 30 |
| 4,21-4,60 | 40 |
| 4,61-5,00 | 50 |

(3) Uspjeh studenata druge i viših godina mora biti najmanje 3,00, a utvrđuje se izračunavanjem prosjeka ocjena svih položenih ispita prethodne godine studija na dvije decimale te su također dužni ostvariti najmanje 55 ECTS bodova u prethodnoj godini studiranja.

(4) Kandidat koji ima najbolji prosjek ocjena dobiva 100 bodova.

(5) Bodovi ostalih kandidata dobivaju se na sljedeći način:

1.prosjeci svih ostalih kandidata oduzimaju se od najboljeg prosjeka,

2.dobivena razlika množi se s 10,

3.dobiveni umnožak oduzima se od broja 100.

**Točka 2.4.**

Ukoliko se dogodi da kandidati imaju jednak broj bodova, prednost će se dati kandidatu koji ima više bodova temeljem kriterija Obiteljske materijalne prilike, a ukoliko i dalje imaju isti broj bodova, prednost će se dati onom koji ima veći prosjek ocjena na dvije decimale.

**3. KRITERIJI ZA DOBIVANJE SPORTSKIH STIPENDIJA ZA UČENIKE OSNOVNIH I SREDNJIH ŠKOLA I STUDENTE**

**Točka 3.1.**

(1) Učenici osnovnih i srednjih škola i studenti koji se kandidiraju za sportsku stipendiju moraju biti članovi sportske udruge čije je sjedište na području Grada. Iznimno kandidati mogu biti članovi neke druge udruge, ukoliko takva aktivno ne djeluje na području Grada.

(2) Stipendije se dodjeljuju bespovratno osim u slučaju ako:

- stipendist u vrijeme dobivanja stipendije prestane biti član sportske udruge,

- se utvrdi da je u vrijeme dobivanja stipendije stipendist uzimao ili uzima nedozvoljena stimulativna sredstva,

- u vrijeme dobivanja stipendije, bez opravdanih razloga stipendist odbije nastupiti na nacionalnu selekciju kao i ako bez opravdanih razloga odbije na bilo koji način zastupati interese Grada ili Sportske zajednice Grada Delnica.

**Točka 3.2.**

(1) Kriteriji za dodjelu stipendija su:

*1. Postignuti sportski rezultati*

*2. Statusni kriteriji*

*3. Opći uspjeh u školovanju*

(2) Da bi kandidat mogao dobiti stipendiju mora sakupiti najmanje 20 bodova, a koji se odnose na zbroj svih navedenih kriterija, osim prosjeka ocjena. Rang lista kandidata slaže na način da se od svakog sporta uzima prvi najbolji kandidat po broju bodova, a tek nakon što se rangiraju najbolji iz svakog prijavljenog sporta, na red dolaze kandidati s drugim najboljim rezultatom u svom sportu i tako dalje.

(3) Ukoliko se dogodi da i nakon što se zbroje bodovi kriterija dva ili više kandidata imaju isti broj bodova, prednost će se dati kandidatu koji ima više bodova temeljem rezultata na natjecanjima.

(4) Odnosno ukoliko dogodi da i nakon što se zbroje bodovi kriterija dva ili više kandidata imaju isti broj bodova, prednost će se dati kandidatu koji je član kluba koji u svom rangu ima veći stupanj natjecanja.

**Točka 3.3.**

(1) *1. Postignuti sportski rezultati* unazad 12 mjeseci od mjeseca raspisivanja natječaja, a da je natjecanje službeno evidentirano u kalendaru nadležnoga saveza, kako slijedi:

|  |  |  |  |  |
| --- | --- | --- | --- | --- |
| Natjecanje | 1.mjesto | 2.mjesto | 3.mjesto | sudjelovanje |
| Županijsko i međužupanijsko | 20 bodova | 10 bodova | 5 bodova | - |
| Državno | 50 bodova | 40 bodova | 30 bodova | 5 bodova |
| Međunarodno  (uz sudjelovanje najmanje 5 država) | 70 bodova | 60 bodova | 50 bodova | 20 bodova |
| Olimpijske igre, Svjetsko ili Europsko | 100 bodova | 90 bodova | 80 bodova | 50 bodova |

Ukoliko kandidat ima više postignutih rezultata punim brojem bodova boduju se najbolja tri, a za narednih najboljih 5 postignutih rezultata (iz navedene tablice) kandidatu se dodjeljuju po 2 boda.

(2) Potvrdu o najboljih 8 kandidatovih postignutih rezultata, navedenih u prethodnom stavku, daje udruga te svojim potpisom jamči za njihovu istinitost.

*2. Statusni kriteriji*

|  |  |  |
| --- | --- | --- |
| Vrsta Dodatnog kriterija | | BODOVI |
| Sportaš koji je na temelju važećeg rješenja o kategorizaciji za sportaše svrstan u jednu od sljedećih kategorija | I kategorija | 75 |
| II kategorija | 65 |
| III kategorija | 55 |
| IV kategorija | 45 |
| V kategorija | 35 |
| VI kategorija | 25 |
| Sportaš sa statusom reprezentativca Hrvatske temeljem važećeg rješenja Hrvatskog olimpijskog odbora, Hrvatskog paraolimpijskog odbora ili Hrvatskog sportskog saveza gluhih | | 30 |

*3. Opći uspjeh u školovanju*

(1) Da bi kandidat mogao dobiti stipendiju mora imati opći uspjeh najmanje 3,00 u prethodnoj godini školovanja, a što se dokazuje svjedodžbom ili uvjerenjem o položenim ispitima.

(2) Studenti druge i viših godina također su dužni ostvariti najmanje 55 ECTS bodova u prethodnoj godini studiranja.

**Točka 3.4.**

(1) Iz jedne sportske udruge može se kandidirati više kandidata, ali stipendija se može dodijeliti samo jednom.

(2) Iznimno, ako se ne prijavi dovoljan broj kandidata ili ostane neraspoređenih novčanih sredstava, stipendija se može dodijeliti dvama ili više kandidata iz iste sportske udruge.

(3) U slučaju da dva kandidata iz jedne udruge imaju jednak broj bodova, prednost će imati kandidat s boljim prosjekom ocjena.

**4. KRITERIJI ZA DOBIVANJE STIPENDIJA ZA DEFICITARNA ZANIMANJA ZA STUDENTE I UČENIKE SREDNJIH ŠKOLA**

**Točka 4.1.**

(1) Pod pojmom deficitarno zanimanje, u smislu ove Odluke, podrazumijeva se odgovarajuće zanimanje za koje na Hrvatskom zavodu za zapošljavanje – Ispostavi Delnice (u daljnjem tekstu: Zavod) nema prijavljenih nezaposlenih osoba odnosno prijavljeno je manje osoba od iskazanih potreba.

(2) Odluku kojom se utvrđuju deficitarna zanimanja donosi gradonačelnik na temelju:

– podataka Zavoda, o potrebama zapošljavanja na području Grada i o raspoloživim osobama koje su prijavljene na Zavodu,

–  iskazanih potreba ustanova sa sjedištem na području Grada za radnicima koji obavljaju odgovarajuće stručne poslove od posebne važnosti za obavljanje djelatnosti tih ustanova.

**Točka 4.2.**

(1) Pravo na podnošenje zahtjeva za dodjelu stipendije ima redoviti učenik srednje škole (u daljnjem tekstu: učenik) koji ispunjava sljedeće uvjete:

–  da je učenik srednje škole koji se obrazuje za deficitarno zanimanje,

– da mu je postignuti opći uspjeh u 7. i 8. razredu osnovne škole odnosno prethodnom razredu srednje škole najmanje 3,00.

(2) Pravo na podnošenje zahtjeva za dodjelu stipendije ima redoviti student (u daljnjem tekstu: student) koji ispunjava sljedeće uvjete:

–  da je student sveučilišnog ili stručnog studija na kojem se obrazuje za deficitarno zanimanje,

–  da nije stariji od 27 godina do dana objave javnog natječaja,

– da je postigao opći uspjeh u prethodna dva razreda srednje škole sa srednjom ocjenom od najmanje 3,00 ukoliko se radi o studentu prve godine studija,

–  da je postigao opći uspjeh u prethodnoj godini studija sa srednjom ocjenom od najmanje 3,00 i najmanje 55 ECTS bodova, ukoliko se radi o studentu druge ili više godine studija.

**Točka 4.3.**

1. Uspjeh u obrazovanju

Prosječna ocjena boduje se na sljedeći način:

|  |  |
| --- | --- |
| Prosjek ocjena | Bodovi |
| 3,00-3,40 | 1 |
| 3,41-3,80 | 2 |
| 3,81-4,20 | 3 |
| 4,21-4,60 | 4 |
| 4,61-5,00 | 5 |

2. Upisan razred srednje škole ili godina sveučilišnog ili stručnog studija

- učenik 1. razreda i student 1. godine preddiplomskog ili integriranog studija = 2 boda

- učenik 2. razreda i student 2. godine preddiplomskog ili integriranog studija = 4 boda

- učenik 3. razreda i student 3. ili više godine preddiplomskog ili 3. godine integriranog studija = 6 bodova

- učenik 4. razreda i student 1. godine diplomskog ili 4. godine integriranog studija = 8 bodova

- učenik 5. razreda i student 2. godine diplomskog ili 5. ili više godine integriranog studija =10 bodova.

IV. POSTUPAK ZA DODJELU STIPENDIJA

**Članak 7.**

(1) Stipendije se dodjeljuju na temelju provedenog javnog natječaja (u daljnjem tekstu: natječaj).

(2) Natječaj iz stavka 1. ovoga članka objavljuje Odjel na početku školske/akademske godine, na temelju odluke gradonačelnika.

(3) Natječaj se objavljuje na oglasnoj ploči Grada, Trg 138. brigade HV 4 i na internetskim stranicama Grada, a obavijest o raspisivanju natječaja daje se putem lokalnih medija.

**Članak 8.**

Tekst objave natječaja sadrži:

– opće uvjete za pristupanje natječaju,

– vrijeme trajanja natječaja,

– uvjete i kriterije za bodovanje kandidata,

– naziv tijela kojemu se podnose prijave,

– naznaku mjesta i vremena objave prijedloga rang-lista.

**Članak 9.**

(1) Prijavu na natječaj kandidat obavezno ispunjava na predviđenom obrascu koji se s popisom sve potrebne dokumentacije nalazi na internetskim stranicama Grada.

(2) Prijava se smatra valjanom ako je podnesena s potpunom dokumentacijom u propisanom roku i na način koji je naveden u natječaju.

(3) Kandidat koji nije podnio pravodobnu, potpunu i urednu prijavu ili ne ispunjava uvjete iz ove Odluke ne smatra se pristupnikom na natječaj.

(4) Ukoliko nakon isteka roka za podnošenje prijave na natječaj kandidat dopuni nepotpunu dokumentaciju koju je priložio uz prijavu na natječaj, prijava se neće uzeti u razmatranje.

**Članak 10.**

(1) Provedbu postupka natječaja, bodovanje i rangiranje pristupnika te druge poslove u svezi dodjele stipendija obavljaju Povjerenstva za stipendiranje učenika i studenata za svaku vrstu stipendija po jedno (u daljnjem tekstu: Povjerenstva).

(2) Povjerenstva, samostalno ili na prijedlog Odjela, imenuje gradonačelnik.

(3) Svako se Povjerenstvo sastoji od predsjednika i četiri člana, a čiji mandat traje do isteka mandata gradonačelnika koji ih je imenovao.

(4) Članovi Povjerenstva trebaju zadovoljavati moralne, pedagoške, ljudske i stručne kvalitete koje su potrebne za obavljanje ovih poslova.

(5) Sjednicu Povjerenstva saziva i vodi predsjednik Povjerenstva.

(6) U slučaju spriječenosti ili odsutnosti predsjednika Povjerenstva, sjednicu saziva i vodi član Povjerenstva kojeg odredi predsjednik Povjerenstva.

(7) O radu Povjerenstva vodi se zapisnik.

(8) Stručne i administrativne poslove za Povjerenstva obavlja nadležni Odjel.

**Članak 11.**

Nakon isteka roka za podnošenje prijava na natječaj, Povjerenstvo provodi bodovanje i rangiranje kandidata te utvrđuje prijedlog rang-lista po vrstama stipendija i stupnju obrazovanja.

**Članak 12.**

(1) Ako dva ili više kandidata ostvare jednak broj bodova, pristupnicima se dodjeljuje isti redni broj redoslijeda na rang-listi.

(2) Ukoliko se dogodi da posljednji na prijedlogu pojedine rang-liste budu dva ili više kandidata s jednakim brojem bodova, a oba ne mogu dobiti stipendiju zbog ranije određenog broja stipendija, gradonačelnik može, na prijedlog Povjerenstva povećati ranije određeni broj stipendija.

**Članak 13.**

(1) Prijedlozi rang-lista iz ove Odluke sadrže:

– redni broj redoslijeda kandidata,

– ime i prezime te adresu kandidata,

– ukupan zbroj bodova za svakog kandidata,

– mjesto i datum utvrđivanja rang-lista,

– rok i način podnošenja prigovora,

– potpise predsjednika Povjerenstva.

(2) Prijedlozi rang-lista iz stavka 1. ovoga članka objavljuju se na oglasnoj ploči Grada i na internetskim stranicama Grada, u roku od 45 dana od dana isteka roka za podnošenje prijava na natječaj.

**Članak 14.**

(1) Kandidat može biti samo na jednoj konačnoj rang-listi za dodjelu stipendije Grada.

(2) U slučaju da se kandidat kandidira za više od jedne stipendije, dužan je u svojoj prijavnici navesti kojoj daje prvenstvo.

(3) Ukoliko kandidat ne navede prvenstvo, Povjerenstvo će utvrditi da se kandidat nalazi na konačnoj rang-listi za dodjelu stipendije na kojoj je ostvario više mjesto.

**Članak 15.**

(1) Kandidat ima pravo podnijeti pisani prigovor na utvrđeni redoslijed i bodovanje u prijedlogu rang-liste u roku od osam dana od dana njezinog objavljivanja.

(2) Prigovor se podnosi Povjerenstvu putem Odjela, preporučenom poštanskom pošiljkom ili se predaje u pisarnici Grada.

(3) Odluku o prigovoru donosi Gradonačelnik na temelju prijedloga Povjerenstva te se ona u pisanom obliku sa obrazloženjem dostavlja pristupniku u roku od 15 dana od dana isteka roka za podnošenje prigovora.

(4) Odluka Gradonačelnika po prigovoru je konačna.

**Članak 16.**

Rang-liste postaju konačne protekom roka za prigovor ukoliko prigovor nije izjavljen, odnosno donošenjem odluke o prigovoru.

**Članak 17.**

(1) Na temelju konačnih rang-listi iz prethodnog članka ove Odluke, s učenikom/studentom (u daljnjem tekstu: stipendist) gradonačelnik sklapa ugovor o stipendiranju (u daljem tekstu: ugovor) na razdoblje 10 mjeseci.

(2) Ukoliko je učenik maloljetan, ugovor u njegovo ime sklapa osoba koja ga zastupa sukladno zakonu kojim se uređuju obiteljski odnosi.

V. PRAVA I OBVEZE KORISNIKA STIPENDIJE

**Članak 18.**

(1) Stipendistu prestaje pravo na stipendiju zbog bilo kojeg od sljedećih razloga:

- uspješnim završetkom studija, posljednjim danom u mjesecu u kojem je stipendist diplomirao,

- ako izgubi status redovnog učenika odnosno studenta uslijed izricanja odgojne mjere isključenja, danom izricanja mjere,

- ako samovoljno prekine školovanje, danom prekida školovanja,

- ako tijekom tekuće nastavne godine promijeni prebivalište s područja Grada, danom promjene prebivališta.

(2) O razlozima iz prethodnog stavka stipendist je dužan obavijestiti Odjel najkasnije u roku 15 dana.

**Članak 19.**

(1) Stipendist je dužan, po pozivu Grada, volonterski sudjelovati minimalno 5 sati u jednoj manifestaciji na području Grada u godini za koju je stipendiran. Ukoliko se stipendist dva puta uzastopno ne odazove na volonterski rad, Grad zadržava pravo da mu prekine isplaćivati stipendiju.

(2) Nakon završenog školovanja stipendist je dužan Gradu dostaviti uvjerenje kojim to dokazuje.

(3) Ukoliko se od dana završenog školovanja na Zavodu u roku 3 mjeseca pokaže potreba za istim zanimanjem na području Grada, stipendist je dužan na navedeni natječaj predati pravovaljanu prijavu.

(4) Stipendist može, uz suglasnost Grada, prihvatiti zaposlenje drugdje na području Republike Hrvatske, ukoliko za to postoje opravdani razlozi.

(5) Ukoliko stipendist nije mogao zasnovati radni odnos na području Grada u roku od 3 mjeseca nakon završenog školovanja time prestaju njegove ugovorene obveze.

**Članak 20.**

(1) Stipendija se isplaćuje sve dok stipendist ispunjava uvjete iz ove Odluke.

(2) Stipendija se, u pravilu, isplaćuje do petnaestog u mjesecu za protekli mjesec.

VI. PRIJELAZNE I ZAVRŠNE ODREDBE

**Članak 21.**

Danom stupanja na snagu ove Odluke prestaju važiti Odluka o stipendiranju nadarenih učenika i studenata (SN GD 5/16), Odluka o socijalnim stipendijama (SN GD 5/16) i Odluka o stipendiranju redovnih učenika i studenata sportaša (SN GD 5/16).

**Članak 22.**

Ova Odluka stupa na snagu osmoga dana od dana objave u “Službenim novinama Grada Delnica”.

KLASA: 604-01/23-01/01

URBROJ: 2170-6-50-3-23-1

Delnice, 14. rujna 2023. godine

Gradsko vijeće Grada Delnica

Predsjednica

Ivana Pečnik Kastner

URBROJ: 2170-6-50-3-23-4

Delnice, 2. listopada 2025. godine

Predsjednik

Ivan Piškor